લેખકની અન્ય બે નવલકથાઓ કુરુક્ષેત્ર અને અધૂરી રહી ગયેલી મુક્તિમંગળા વિશે અહીં મને કશું ઉપલબ્ધ બન્યું નથી. પરિત્રાણ નાટકની કથા વસ્તુ કુરુક્ષેત્ર સાથે મળતું છે. મહાભારતના પાત્રોના વ્યવહાર, ઇષ્ટ અને અનિષ્ટને સમજવા સર્જકનો હેતુ હોય એમ હું ધારું છું. પરિત્રાણ મે વાંચ્યું છે. દર્શકને સતત ખોજ રહી છે માણસમાં પડેલી સર્જનાત્મકતા કે ખંડનાત્મક શક્તિના ઉપયોગથી સદનું પલ્લું કઈ રીતે ભારે બને છે. ધર્મ વિશેની દર્શકની સમજ અને એ દ્વારા સત્યની તેમની ખોજ કુંતીના મુખે રજૂ થઈ છે. શું ધર્મ ન્યાયની સાથે નથી રહેતો? આવો એક સવાલ કુરુક્ષેત્રમાં કુંતીએ કર્યો છે. આ વાત પરેશ નાયકે મને થોડી વાતો મોકલી હતી તેમાંથી મને મળ્યું છે. જો કે કૃષ્ણ ધર્મમાં એવી સવલત નથી એ મતલબનો જવાબ વાળે છે. કુંતી પૂછે છે કે ધર્મ ન્યાયની સાથે નથી રહેતો પણ દર્શકે કૃષ્ણનો એવો જવાબ મૂક્યો છે કે ધર્મમાં એવી સવલત નથી. અહીં ભાવકને અવઢવમાં મૂકે એવી વાત છે. પરિત્રાણમાં ધર્મ પ્રત્યેની આસ્થાનો ડંકો વગાડવો હોય એમ માનવાનું મન થાય છે. ધર્મના પક્ષપાતી વિદુર, સંજયના આલેખનમાં પ્રારંભથી જ એક વિદ્યયાત્મક અભિગમ સચવાયો છે.